રાજયના વિવિધ પોલીસ મથકોમાં નોંધાતી અલગઅલગ ફરિયાદોના કેસની તપાસમાં વિલંબ થવાથી ફરિયાદીને પોલીસ વિભાગ પ્રત્યે અસંતોષની લાગણી ઊભી થતી હોવાનું અને ન્યાયપ્રણાલીમાં અવિશ્વાસ ઊભો થતો હોવાનું રાજ્ય પોલીસવડા શિવાનંદ ઝાના ધ્યાન પર આવ્યું હતું. તેમણે આ સમગ્ર મામલાની ગંભીરતાથી નોંધ લઇ રાજ્યના તમામ પોલીસ અધિકારીઓને ત્રણ માસથી વધુ સમયના પેન્ડિંગ કેસની તપાસ તાત્કાલીક પૂર્ણ કરી તા.૩૧ ઓકટોબર સુધીમાં પોલીસવડાની કચેરીમાં રિપોર્ટ કરવા આદેશ કર્યો છે. પોલીસવડા શિવાનંદ ઝાએ પરિપત્ર બહાર પાડી જણાવ્યું છે કે પેન્ડિંગ કેસની સંખ્યામાં વધારો થયો છે કેસની તપાસ ઝડપથી પૂર્ણ થતી નથી, જેથી ૩ માસથી વધુ સમયના પેન્ડિંગ કેસોની સમીક્ષા કરવી અને તમામ પેન્ડિંગ કેસોની કાર્યવાહી કરી કેસવાઇઝ અહેવાલ રાજ્ય પોલીસવડાની કચેરીમાં તા.૩૧ ઓકટોબર સુધીમાં મોકલી આપવી. જો છ માસથી વધુ સમય માટે કેસ પેન્ડિંગ હોય તો તેવા કેસમાં તપાસનીશ અધિકારીની નિષ્કાળજી હતી કે કેમ તેની તપાસ કરી પગલાં ભરવા પણ આદેશ અપાયો છે.